Björgvin Halldórsson

Björgvin Helgi Halldórsson (stundum kallaður Bó Halldórs; f. 16. apríl 1951) er íslenskur söngvari, frægastur fyrir að syngja popplög og ballöður sem mörg hafa náð gríðarlegum vinsældum á Íslandi. Hann var valinn „poppstjarna ársins“ þann 1. október 1969.

Björgvin fæddist í Hafnarfirði. Fyrsta hljómsveit hans var Bendix. Hann var þó ekki lengi í þeirri hljómsveit heldur tók við söngnum í Flowers þegar Jónas R. Jónsson hætti. Björgvin söng svo meðal annars með Ævintýri, Brimkló, Ðe lónlí blú bojs og HLH-flokknum. Einnig starfaði hann sem plötusnúður.

Á ferli sínum sem tónlistarmaður hefur hann flutt og hljóðritað mörg frumsamin lög sem og tökulög. Meðal þeirra eru sígild  lög á borð við dúettinn Þú komst með jólin til mín, Gullvagninn og Þó líði ár og öld. 

Árið 1995 var Björgvin með framlag Íslands til söngvakeppni evrópskra sjónvarpsstöðva þar sem hann flutti lagið Núna. Dóttir Björgvins, poppsöngkonan Svala Björgvins, var svo framlag Íslands árið 2017. 

Auk þess að vera söngvari starfaði Björgvin sem þulur og var rödd Stöðvar 2. Hver jól hélt hann tónleikana Jólagestir Björgvins en þeir voru haldnir í síðasta sinn árið 2024. Hann sá um sjónvarpsþættina Jólastjarna Björgvins þar sem börn og unglingar kepptu í söng í von um að fá að syngja á Jólagestum. 

Björgvin var sæmdur riddarakrossi Hinnar íslensku fálkaorðu í janúar 2011 fyrir framlag sitt til íslenskrar tónlistar.

Flokkur:Handhafar riddarakross Hinnar íslensku fálkaorðu
Flokkur:Íslenskir söngvarar
Flokkur:Þátttakendur í söngvakeppni evrópskra sjónvarpsstöðva